Diari Oficial de la Generalitat Valenciana


Sumari del DOGV 6377, del 15-10-2010 (2010/11212)

RESOLUCIÓ de 8 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Protocol de col·laboració entre la Generalitat, a través de la Conselleria de Justícia i Administracions Públiques, el Tribunal Superior de Justícia de la Comunitat Valenciana i la Fiscalia Superior de la Comunitat Valenciana, sobre intervenció del Ministeri Fiscal i Metges Forenses en els òrgans judicials mitjançant videoconferència.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6377

Data del DOGV
:   15-10-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/11690


Data del document
:   08-10-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 8 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Protocol de col·laboració entre la Generalitat, a través de la Conselleria de Justícia i Administracions Públiques, el Tribunal Superior de Justícia de la Comunitat Valenciana i la Fiscalia Superior de la Comunitat Valenciana, sobre intervenció del Ministeri Fiscal i Metges Forenses en els òrgans judicials mitjançant videoconferència.   
 [2010/11974]  
La Generalitat, a través de la Conselleria de Justícia i Administracions Públiques, el Tribunal Superior de Justícia de la Comunitat Valenciana i la Fiscalia Superior de la Comunitat Valenciana, han subscrit, després de la tramitació prèvia reglamentària, el 30 de setembre de 2010, el protocol de col·laboració sobre intervenció del Ministeri Fiscal i Metges Forenses en els òrgans judicials mitjançant videoconferència.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat protocol, que ha quedat inscrit en el Registre de Convenis de la Generalitat amb el número 1366/2010, i que figura com a annex d'esta resolució.  
València, 8 d'octubre de 2010.- La directora general del Secretariat del Consell: Mª Teresa Lleó Alonso.  
Protocol de col·laboració entre la Generalitat Valenciana, a través de la Conselleria de Justícia i Administracions Públiques, el Tribunal Superior de Justícia i la Fiscalia Superior de la Comunitat Valenciana, sobre intervenció del Ministeri Fiscal i metges forenses en els òrgans judicials mitjançant videoconferència.  
València, 30 de setembre de 2010  
Rafael Blasco Castany, conseller de Solidaritat i Ciutadania, facultat per a este acte per acord del Consell de 17 de setembre de 2010, en virtut de la delegació de competències conferides per Resolució de la consellera de Justícia i Administracions Públiques, de 30 de juliol (publicada en el DOCV núm. 6323 de 02.08.2010) de conformitat amb el que establixen els articles 17.f) i 28.g) de la Llei 5/1983, de 30 de desembre, del Consell.  
Juan Luis de la Rua Moreno, qui actua com a president del Tribunal Superior de Justícia de la Comunitat Valenciana, en representació del Poder Judicial, en virtut del que establix l'article 70 de la Llei Orgànica 6/1985, d'1 de juliol, del Poder Judicial.  
 Ricard Cabedo Nebot, qui actua com a Fiscal Superior de la Comunitat Valenciana, en virtut del Reial Decret 504/2010, de 30 d'abril, en representació del Ministeri Fiscal, de conformitat amb el que establix l'article 22.4 de la Llei 50/1981, de 30 de desembre, per la qual es regula l'Estatut Orgànic del Ministeri Fiscal, i autoritzat per l'Excm. Sr. Fiscal General de l'Estat.  
 Jesús Olarte Madero, qui actua com a secretari de govern del Tribunal Superior de Justícia de la Comunitat Valenciana, i en representació del cos superior jurídic de secretaris judicials, d'acord amb el que disposa l'article 464.2 de la Llei Orgànica 6/1985, d'1 de juliol, del Poder Judicial.  
Les parts intervenen en la representació i amb les facultats que els seus respectius càrrecs els conferixen, es reconeixen la capacitat i legitimació suficient en dret per a atorgar i firmar el present Protocol de Col·laboració.   
Exposició de motius  
La Conselleria de Justícia i Administracions Públiques de la Generalitat Valenciana està realitzant un important esforç inversor en tractar d'incorporar a l'administració de Justícia les noves tecnologies de la informació i comunicació.  
Dins d'eixe programa de modernització i com a complement a la recent dotació a tots els jutges, magistrats, fiscals, secretaris judicials i metges forenses de la Comunitat Valenciana d'ordinadors portàtils, està previst instal·lar, en tots els ordinadors dels membres del Ministeri Fiscal i del Cos de Metges Forenses, un programari que permetrà la connexió d'estos terminals informàtics, a través de la xarxa judicial i per videoconferència, amb els sistemes de gravació de judicis instal·lats a totes les sales de vistes i sales multiusos, així com amb les sales especifiques de videoconferències existents a totes les seus judicials de la Comunitat Valenciana. Amb això es permetrà, d'una banda, que estes autoritats i funcionaris, puguen intervindre en els actes processals en què la seua participació és preceptiva, necessària o convenient, de forma virtual mitjançant la videoconferència.  
Amb l'extensió d'esta ferramenta tecnològica, es pretén, en definitiva, proporcionar als jutges, magistrats, fiscals, secretaris judicials i metges forenses de la nostra Comunitat la possibilitat de comunicar-se per mitjà del sistema de videoconferència, evitant trasllats, necessaris però poc eficients, de fiscals i forenses als jutjats i tribunals.  
Això comportarà no sols reducció d'importants despeses de desplaçament, en gens menyspreables, sinó que suposarà també la presència de tot l'afectat davant l'òrgan judicial de forma instantània, en contra dels temps improductius que suposen els trasllats d'estos fins a poblacions diferents de la seu, moltes vegades allunyades, alhora, que permetrà un avanç essencial en la modernització del treball de Fiscalies i dels Instituts de Medicina Legal en permetre que només un dels seus representants, des de la seua pròpia seu, puga atendre simultàniament o de forma successiva, però immediata, diversos òrgans judicials optimitzant així les escasses plantilles que disposen actualment.   
La Llei Orgànica del Poder Judicial establix en l'article 230.1 amb caràcter general que: "Els jutjats i tribunals podran utilitzar qualssevol mitjans tècnics, electrònics, informàtics i telemàtics, per al desplegament de la seua activitat i exercici de les seues funcions, amb les limitacions que a la utilització de tals mitjans establisca la Llei Orgànica 5/1992, de 29 d'octubre, i la resta de lleis que siguen aplicables".  
En matèria penal l'article 306-3é de la Llei d'Enjudiciament Criminal establix que: "Quan en els òrgans judicials hi hagen els mitjans tècnics precisos, el fiscal podrà intervindre en les actuacions de qualsevol procediment penal, inclosa la compareixença de l'article 505, per mitjà de videoconferència o un altre sistema semblant que permeta la comunicació bidireccional i simultanieja de la imatge i el so".  
En el mateix sentit abunden l'article 3 de l'Estatut Orgànic del Ministeri Fiscal i l'article 11 a) del Reglament Orgànic del Cos de Secretaris Judicials.  
Amb la firma del present protocol es pretén, en últim terme, que els jutges, magistrats i secretaris judicials destinats en el territori de la Comunitat Valenciana, prenguen consciència de la necessitat de racionalitzar els servicis públics i de rendibilitzar al màxim els recursos posats al servici de l'administració de Justícia, i acorden, sempre que disposen de la possibilitat tècnica i no es tracte de supòsits la transcendència o la complexitat dels quals requerisquen la seua presència física, la pràctica de les diligències amb intervenció de fiscals o forenses per mitjà de videoconferència, per a evitar amb això desplaçaments continus dels membres d'estos cossos i, també, que la relació dels ciutadans amb l'administració de Justícia, en els mateixos supòsits, es verifique en la forma més fàcil i amable possible.  
Acord  
Primer. La Conselleria de Justícia i Administracions Públiques, d'acord amb les disponibilitats pressupostàries, es compromet a completar la xarxa de videoconferències en tots els partits judicials de la Comunitat Valenciana, posant-la a disposició de tots els jutges, magistrats, fiscals, secretaris judicials i metges forenses que presten els seus servicis en el territori de la Comunitat Valenciana, així com a formar els membres dels cossos de funcionaris al servici de l'administració de Justícia en la utilització d'esta tecnologia.  
Segon. La Sala de Govern del Tribunal Superior de Justícia de la Comunitat Valenciana, el Fiscal Superior de la Comunitat Valenciana i el Secretari de Govern de la Comunitat Valenciana, per mitjà de la firma d'este protocol, es comprometen a incentivar l'ús del sistema de videoconferència en tots els òrgans judicials de la Comunitat Valenciana en les actuacions en què intervinguen el Ministeri Fiscal o els metges forenses, determinant, en l'annex a este protocol, aquelles actuacions la realització de les quals podria verificar-se per este mitjà.  
Tercer. En els supòsits enumerats en l'annex a este protocol, així com en aquells altres en què s'aprecie identitat de raó, el personal competent de l'òrgan judicial que haja de practicar l'acte podrà disposar el que calga perquè la intervenció del Ministeri Fiscal i/o Metge Forense puga verificar-se per mitjà de videoconferència.  
En tot cas, el fiscal o metge forense podran decidir intervindre en l'acte personant-se en lloc on es vaja a practicar, informant d'això a l'òrgan amb la major antelació possible.  
Així mateix, quan el jutge ho estime, l'oficina judicial comunicarà immediatament al fiscal o al director de l'IML que en una concreta actuació considera necessària la seua presència física, a fi que, si fa el cas, i si és procedent, compareguen davant del dit òrgan.  
No s'emprarà la videoconferència per a la intervenció del Ministeri Fiscal i del metge forense en les actuacions que realitzen els jutjats i tribunals que es troben en la mateixa seu que la Fiscalia o que l'Institut de Medicina Legal, sempre que hi hagen fiscals i forenses disponibles.  
Quart. El present protocol tindrà una vigència indefinida, excepte denúncia de qualsevol de les parts comunicant-la amb dos mesos d'antelació.  
El conseller de Solidaritat i Ciutadania: Rafael Blasco Castany  
El president del Tribunal Superior de Justícia de la Comunitat Valenciana: Juan Luis de la Rua Moreno  
El Fiscal Superior de la Comunitat Valenciana: Ricard Cabedo Nebot  
El secretari de Govern del Tribunal Superior de Justícia de la Comunitat Valenciana: Jesús Olarte Madero  
Annex  
- Es considera que pot verificar-se la intervenció del Ministeri Fiscal per mitjà de videoconferència:  
- En matèria penal:  
1r) Les declaracions testificals dels menors previstes en l'article 433, paràgraf tercer de la Lecrim.  
2n) Les compareixences de presó regulades en l'article 505.1 de la Lecrim.  
3r) La declaració testifical com a prova anticipada prevista en els articles 448 i 797. 2. De la Lecrim.  
4t) Compareixences per a ordes de protecció regulades en l'article 544 ter.4 de la Lecrim.  
5t) Les actuacions en les diligències urgents previstes en l'article 797.1. de la Lecrim.  
6t) Intervenció del Ministeri Fiscal en el procediment de "Habeas Corpus" regulat en la Llei Orgànica 6/1984, de 24 de maig de 1984.  
7m) La intervenció del Ministeri Fiscal en l'adopció de mesures restrictives de drets referida en l'article 68 de la Llei Orgànica 1/2004, de 28 de desembre, de Mesures de Protecció Integral contra la Violència de Gènere.  
- En la resta de jurisdiccions:  
1r) La intervenció del Ministeri Fiscal en els processos sobre capacitat, matrimoni i menors, prevista en l'article 749 de la Llei d'Enjudiciament Civil, així com en aquells altres en què siga necessària la seua intervenció.  
2n) La intervenció del Ministeri Fiscal en els processos que se seguisquen davant dels òrgans judicials de l'orde jurisdiccional contenciós administratiu en què siga necessària la seua intervenció.  
3r) La intervenció del Ministeri Fiscal en els processos que se seguisquen davant dels òrgans judicials de l'orde jurisdiccional social en els quals siga necessària la seua intervenció.  
- Es considera que pot verificar-se la intervenció del Metge Forense per mitjà de videoconferència:  
La pràctica de prova consistent en l'examen del metge forense en judicis de faltes i en els judicis orals de sumaris i procediments abreviats.